DEĊIŻJONI TAL-KUMMISSJONI
tat-23 ta' Ġunju 2006
li tilqa' impenji offruti b'konnessjoni mal-proċediment ta' l-anti-dumping li jikkonċerna l-importazzjonijiet ta' ċerti pajpijiet seamless u tubi, tal-ħadid jew l-azzar, li joriġinaw, inter alia, fir-Rumanija
(2006/441/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1), u speċjalment l-Artikolu 8(1) tiegħu,
Wara li kkonsultat il-Kumitat Konsultattiv,
Billi:
A. PROĊEDURA
(1)
Fil-31 ta' Marzu 2005, il-Kummissjoni ħabbret permezz ta' avviż ippubblikat fil-Ġurnal Uffiċjali ta' l-Unjoni Ewropea (2), il-ftuħ inter alia ta' proċediment ta' l-anti-dumping li jikkonċerna l-importazzjonijiet fil-Komunità ta' ċerti pajpijiet seamless u tubi, tal-ħadid jew l-azzar (“SPT”) li joriġinaw fil-Kroazja, ir-Rumanija, ir-Russja u l-Ukraina.
(2)
Is-sejbiet u l-konklużjonijiet definittivi ta' l-investigazzjoni huma stabbiliti fir-Regolament tal-Kunsill (KE) Nru 954/2006 (3) li jimponi inter alia dazju ta' l-anti-dumping definittiv fuq l-importazzjonijiet ta' ċerti pajpijiet seamless u tubi, tal-ħadid jew l-azzar (“SPT”) li joriġinaw fil-Kroazja, ir-Rumanija, ir-Russja u l-Ukraina.
B. IMPENN
(3)
Qabel l-adozzjoni ta' miżuri anti-dumping definittivi, il-produtturi esportaturi segwenti li kkooperaw fir-Rumanija (“il-produtturi esportaturi”) offrew impenji fuq il-prezz b'konformità ma' l-Artikolu 8(1) tar-Regolament tal-Kunsill (KE) Nru 384/96 (ir-“Regolament Bażiku”):
-
S.C. Artrom S.A.
-
S.C. Silcotub S.A.
-
S.C. Mittal Steel Roman S.A.
(4)
F'dawn l-impenji, il-produtturi esportaturi offrew li jbigħu għadd limitat ta' tipi tal-prodott ikkonċernat, kif definit fir-Regolament (KE) Nru 954/2006, fi ħdan limitu kwantitattiv massimu daqs jew ogħla mil-livelli tal-prezzijiet li jeliminaw l-effetti inġurjużi tad-dumping. Importazzjonijiet li jaqbżu l-limitu kwantitattiv massimu se jkunu s-suġġett tad-dazju ta' l-anti-dumping applikabbli. L-għadd ta' tipi koperti mill-impenji huwa fil-każijiet kollha ta' mhux iżjed minn sitta, minħabba r-restrizzjonijiet tal-monitoraġġ ta' dawn l-impenji, u t-tipi kkonċernati jirrappreżentaw madwar 75 % tal-bejgħ totali tal-produtturi esportaturi lill-Komunità. Il-produtturi esportaturi jimpenjaw ruħhom ukoll li jirrispettaw il-prezzijiet minimi ta' importazzjoni differenti għal kull tip ta' prodott differenti li jaqa' taħt l-impenji. Rigward it-tipi l-oħra tal-prodott ikkonċernat esportat lejn il-Komunità mill-produtturi esportaturi, dawn se jkunu suġġetti għad-dazju ta' l-anti-dumping applikabbli.
(5)
Ta' min jinnota li l-prodott ikkonċernat u l-materji primi ewlenin użati għall-produzzjoni tiegħu wrew fl-aħħar snin volatilità konsiderevoli fil-prezzijiet li ma setgħux jiġu indirizzati b'indiċi tal-prezz minimu ta' importazzjoni. Madankollu, il-potenzjal għal bidliet sinjifikanti fil-prezzijiet jista' jiġi attenwat jekk l-aċċettazzjoni ta' l-impenji tkun limitata fiż-żmien. Fi kwalunkwe każ, l-adeżjoni fil-qrib tar-Rumanija mal-Komunità, li twassal f'waqfien immedjat, minn dak in-nhar ta' l-adeżjoni, tal-miżuri ta' l-anti-dumping imposti mir-Regolament (KE) 954/2006 fir-rigward tal-produtturi esportaturi se jillimita t-tul ta' dawn l-impenji.
(6)
Il-produtturi esportaturi se jipprovdu wkoll lill-Kummissjoni tagħrif regolari u dettaljat dwar l-esportazzjonijiet tagħhom lejn il-Komunità, li jfisser li l-impenji jistgħu jiġu ssorveljati b'mod effettiv mill-Kummissjoni. Barra minn hekk, l-istruttura tal-bejgħ ta' dawn il-kumpaniji hija b'tali mod li l-Kummissjoni tqis li r-riskju li dawn l-impenji ma jiġux rispettati huwa limitat.
(7)
Fid-dawl ta' dan, dawn l-impenji huma aċċettabbli. Madankollu, l-aċċettazzjoni ta' l-impenji huwa limitat għal perjodu ta' disa' xhur, mingħajr ħsara għat-tul normali tal-miżuri ta' l-anti-dumping imposti mir-Regolament (KE) 954/2006, minħabba raġunijiet stabbiliti fil-premessa (5) hawn fuq. Barra minn hekk, il-Kummissjoni tirriserva l-possibilità li tirrivaluta l-aċċettabilità ta' dawn l-impenji, wara konsultazzjoni ma' l-Istati Membri, fiż-żmien opportun.
(8)
Sabiex il-Kummissjoni tkun tista' tissorvelja b'mod effettiv il-konformità tal-produtturi esportaturi ma' l-impenji, meta t-talba għar-rilaxx għaċ-ċirkolazzjoni ħielsa skond l-impenn titressaq quddiem l-awtorità tad-dwana rilevanti, l-eżenzjoni mill-imposta ser tkun bil-kundizzjoni li tiġi ppreżentata fattura li jkun fiha għall-inqas dawk il-punti ta' tagħrif elenkati fl-Anness tar-Regolament (KE) Nru 954/2006. Dan il-livell ta' tagħrif jinħtieġ ukoll biex l-awtoritajiet tad-dwana jkunu jistgħu jaċċertaw bi preċiżjoni suffiċjenti li l-konsenja tikkorrispondi mad-dokumenti kummerċjali. Meta l-ebda fattura bħal din ma tiġi ppreżentata, jew meta l-kundizzjonijiet l-oħra previsti fir-Regolament tal-Kunsill imsemmi hawn fuq ma jintlaħqux, għandha minflok titħallas ir-rata proprja ta' dazju ta' l-anti-dumping.
(9)
Biex jiġi żgurat iżjed ir-rispett effettiv ta' l-impenji, l-importaturi ġew mgħarrfa mir-Regolament tal-Kunsill imsemmi hawn fuq, li jekk ma jintlaħqux il-kundizzjonijiet previsti minn dan ir-Regolament jew il-Kummissjoni tirtira l-aċċettazzjoni ta' l-impenji, dan jista' jwassal biex jinħoloq dejn doganali għat-tranżazzjonijiet rilevanti.
(10)
Fil-każ ta' ksur jew irtirar ta' l-impenji, jew fil-każ ta' rtirar ta' l-aċċettazzjoni ta' l-impenn mill-Kummissjoni, id-dazju ta' l-anti-dumping impost skond l-Artikolu 9(4) tar-Regolament bażiku għandu japplika awtomatikament skond l-Artikolu 8(9) tar-Regolament bażiku.
C. BIDLA FL-ISEM
(11)
Il-kumpanija S.C. Artrom S.A. infurmat lill-Kummissjoni li fit-22 ta' Mejju 2006 bidlet isimha għal S.C. T.M.K. - Artrom S.A. biex turi li l-kumpanija tagħmel parti minn grupp ta' kumpaniji.
(12)
Il-Kummissjoni eżaminat it-tagħrif mibgħut u kkonkludiet li l-bidla fl-isem ma taffettwa bl-ebda mod l-istruttura u l-forma ġuridika tal-kumpanija jew is-sejbiet tal-Kummissjoni. Għalhekk kull referenza għal S.C. Artrom S.A. għandha tapplika għal S.C. T.M.K. - Artrom S.A.
ADOTTAT DIN ID-DEĊIŻJONI:
Artikolu 1
L-impenji offruti mill-produtturi esportaturi msemmiija hawn taħt, b'konnessjoni mal-proċediment ta' l-anti-dumping li jikkonċerna l-importazzjonijiet ta' ċerti pajpijiet seamless u tubi, ta' ħadid jew azzar, li joriġinaw, inter alia, fir-Rumanija qegħdin b'dan jiġu aċċettati.
Pajjiż
Kumpanija
Kodiċi Addizzjonali Taric
Ir-Rumanija
S.C. T.M.K. - Artrom S.A.
Draganesti Street No 30
230119 Slatina
A738
S.C. Silcotub S.A.
93, Mihai Viteazu Bvd.
450131 Zalau
Salaj County
A739
S.C. Mittal Steel Roman S.A.
Stefan cel Mare Street No 246
611040 Roman
Neamt County
A740
Artikolu 2
Din id-Deċiżjoni għandha tidħol fis-seħħ l-għada tal-pubblikazzjoni tiegħha fil-Ġurnal Uffiċjali ta' l-Unjoni Ewropea u se tibqa' fis-seħħ għal perjodu ta' disa' xhur.
Magħmul fi Brussell, nhar it-23 ta' Ġunju 2006.